title: Odluka Komisije (EU) 2019/418 оd 13. ožujka 2019. o izmjeni odluka (EU) 2017/1214, (EU) 2017/1215, (EU) 2017/1216, (EU) 2017/1217, (EU) 2017/1218 i (EU) 2017/1219 (priopćeno pod brojem dokumenta C(2019) 1851) (Tekst značajan za EGP.)

text:
                  15.3.2019

                  HR

                  Službeni list Europske unije

                  L 73/188

         ODLUKA KOMISIJE (EU) 2019/418
         оd 13. ožujka 2019.
         o izmjeni odluka (EU) 2017/1214, (EU) 2017/1215, (EU) 2017/1216, (EU) 2017/1217, (EU) 2017/1218 i (EU) 2017/1219

               (priopćeno pod brojem dokumenta C(2019) 1851)

         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
         nakon savjetovanja s Odborom Europske unije za znak za okoliš,
         budući da:

                     (1)

                     U skladu s Uredbom (EZ) br. 66/2010, znak za okoliš EU-a može se dodijeliti proizvodima koji imaju smanjen utjecaj na okoliš tijekom cijelog životnog ciklusa. Za svaku skupinu proizvoda treba odrediti posebna mjerila za dodjelu znaka za okoliš EU-a.

                     (2)

                     Odlukama Komisije (EU) 2017/1214 (2), (EU) 2017/1215 (3), (EU) 2017/1216 (4), (EU) 2017/1217 (5), (EU) 2017/1218 (6) i (EU) 2017/1219 (7) utvrđena su mjerila i s njima povezani zahtjevi u pogledu procjenjivanja i verifikacije deterdženata za ručno pranje posuđa, deterdženata za strojno industrijsko i institucionalno pranje posuđa, deterdženata za strojno pranje posuđa, sredstava za čišćenje čvrstih površina, deterdženata za pranje rublja odnosno deterdženata za pranje rublja u industrijskom i institucionalnom sektoru.

                     (3)

                     Razna nadležna nacionalna tijela koja dodjeljuju znak za okoliš EU-a obavijestila su Komisiju o poteškoćama u provedbi nekih mjerila utvrđenih tim odlukama. Posebno su, u skladu s mjerilima, u konačnom deterdžentu zabranjene tvari koje su prisutne kao nečistoće u nekim sastojcima (primjerice fosfati), bez obzira na njihovu koncentraciju, ali uklanjanje tih nečistoća trenutačno nije tehnički izvedivo.

                     (4)

                     Odlukama navedenima u uvodnoj izjavi 2. stavljene su izvan snage i zamijenjene prethodne odluke Komisije u istom području. U skladu s prethodnim odlukama, sukladnost nečistoća i nusproizvoda s mjerilima zahtijevala se samo ako su bili prisutni u koncentracijama od najmanje 0,010 % masenog udjela u konačnoj formulaciji. Komisija je provela procjenu i zaključila da bi, u skladu s prethodnim odlukama, za nusproizvode i nečistoće iz sirovina trebalo utvrditi minimalnu graničnu vrijednost koncentracije od 0,010 % masenog udjela u konačnoj formulaciji za potrebe sukladnosti sa svakim mjerilom utvrđenim u odlukama iz uvodne izjave 2.

                     (5)

                     Odlukom (EU) 2017/1217 stavljena je izvan snage i zamijenjena Odluka Komisije 2011/383/EU (8) za skupinu proizvoda „višenamjenska sredstva za čišćenje i sredstva za čišćenje sanitarija”. Odlukom (EU) 2017/1217 utvrđeno je prijelazno razdoblje od 18 mjeseci kako bi proizvođači proizvoda kojima je dodijeljen znak za okoliš EU-a na temelju mjerila utvrđenih Odlukom 2011/383/EU imali dovoljno vremena za prilagodbu svojih proizvoda revidiranim mjerilima utvrđenima Odlukom (EU) 2017/1217. Navedeno prijelazno razdoblje isteklo je 26. prosinca 2018. Razna nadležna nacionalna tijela obavijestila su Komisiju o potrebi za produljenjem prijelaznog razdoblja za šest mjeseci zbog velikog broja zahtjeva za obnovu ugovora o dodjeli znaka za okoliš EU-a. Komisija je provela procjenu i potvrdila da je, iznimno u ovom slučaju, potrebno produljiti prijelazno razdoblje za šest mjeseci.

                     (6)

                     Odluke (EU) 2017/1218 i (EU) 2017/1219 uključuju odstupanje/izuzeće odobreno na temelju članka 6. stavka 7. Uredbe (EZ) br. 66/2010 za ε-ftalimido-peroksi-heksansku kiselinu (PAP) kada je razvrstana kao opasna za vodeni okoliš: akutna opasnost, 1. kategorija (H400) ili kao opasna za vodeni okoliš: kronična opasnost, 3. kategorija (H412) do najveće koncentracije od 0,6 g/kg rublja. Ta izuzeća odobrena su jer je prepoznata važnost funkcije PAP-a kao sredstva za izbjeljivanje u deterdžentima obuhvaćenima tim odlukama i jer se tijekom postupka pranja razgrađuje u visokom stupnju.

                     (7)

                     Tijekom postupka pranja PAP se razgrađuje u ε-ftalimido-heksansku kiselinu (PAC). Ta tvar nije peroksidna, lako je biorazgradiva i nije opasna za okoliš. S obzirom na to da se PAP brzo razgrađuje u PAC i nikada ne dolazi u kontakt s vodom koja se ispušta, primjerenije je za PAP upotrebljavati faktore razgradnje za PAC pri izračunu kritičnog volumena razrjeđivanja za proizvod. Sličan je pristup primijenjen u Odluci (EU) 2017/1219 kada su primijenjena posebna pravila za izračun kritičnog volumena razrjeđivanja za vodikov peroksid koji se tijekom postupka pranja razgrađuje u peroctenu kiselinu. Stoga bi trebalo izmijeniti Odluku (EU) 2017/1219 radi primjene posebnih pravila za izračun kritičnog volumena razrjeđivanja za PAP s pomoću vrijednosti razgradnje PAC-a.

                     (8)

                     PAP se uglavnom upotrebljava kao sredstvo za izbjeljivanje u višekomponentnim deterdžentima za pranje rublja za profesionalnu uporabu, a ne u deterdžentima za pranje rublja za uporabu u kućanstvu. Stoga je postojeće izuzeće za PAP u Odluci (EU) 2017/1218 nepotrebno i trebalo bi ga ukloniti.

                     (9)

                     Radi jasnoće tablicu 3. u Prilogu Odluci (EU) 2017/1218 trebalo bi izmijeniti dodavanjem stupca s klasifikacijom tvari u skladu s Uredbom (EZ) br. 1272/2008.]

                     (10)

                     Odluke (EU) 2017/1214, (EU) 2017/1215, (EU) 2017/1216, (EU) 2017/1217, (EU) 2017/1218 i (EU) 2017/1219 trebalo bi stoga na odgovarajući način izmijeniti.

                     (11)

                     Mjere predviđene ovom Odlukom u skladu su s mišljenjem odbora osnovanog na temelju članka 16. Uredbe (EZ) br. 66/2010,

               DONIJELA JE OVU ODLUKU:

            Članak 1.
            U Prilogu Odluci (EU) 2017/1214 u tablici 1. u točki (b) (Pragovi mjerenja) odjeljka pod naslovom „Procjenjivanje i verifikacija” napomena označena zvjezdicom (*) zamjenjuje se sljedećim:

                           „(*)

                           „Nema granične vrijednosti” znači: neovisno o koncentraciji (analitička granica detekcije) za sve ulazne tvari, osim nusproizvoda i nečistoća iz sirovina, koje mogu biti prisutne u koncentraciji od najviše 0,010 % masenog udjela u konačnoj formulaciji.”

            Članak 2.
            U Prilogu Odluci (EU) 2017/1215 u tablici 1. u točki (b) (Pragovi mjerenja) odjeljka pod naslovom „Procjenjivanje i verifikacija” napomena označena zvjezdicom (*) zamjenjuje se sljedećim:

                           „(*)

                           „Nema granične vrijednosti” znači: neovisno o koncentraciji (analitička granica detekcije) za sve ulazne tvari, osim nusproizvoda i nečistoća iz sirovina, koje mogu biti prisutne u koncentraciji od najviše 0,010 % masenog udjela u konačnoj formulaciji.”

            Članak 3.
            U Prilogu Odluci (EU) 2017/1216 u tablici 1. u točki (b) (Pragovi mjerenja) odjeljka pod naslovom „Procjenjivanje i verifikacija” napomena označena zvjezdicom (*) zamjenjuje se sljedećim:

                           „(*)

                           „Nema granične vrijednosti” znači: neovisno o koncentraciji (analitička granica detekcije) za sve ulazne tvari, osim nusproizvoda i nečistoća iz sirovina, koje mogu biti prisutne u koncentraciji od najviše 0,010 % masenog udjela u konačnoj formulaciji.”

            Članak 4.
            Odluka (EU) 2017/1217 mijenja se kako slijedi:

                        (a)

                        u članku 7. stavak 3. zamjenjuje se sljedećim:

                           „3.   Dozvole za znak za okoliš EU-a dodijeljene u skladu s mjerilima utvrđenima Odlukom 2011/383/EU mogu se upotrebljavati do 30. lipnja 2019.”;

                        (b)

                        u Prilogu u tablici 1. u točki (b) (Pragovi mjerenja) odjeljka pod naslovom „Procjenjivanje i verifikacija” napomena označena zvjezdicom (*) zamjenjuje se sljedećim:

                                    „(*)

                                    „Nema granične vrijednosti” znači: neovisno o koncentraciji (analitička granica detekcije) za sve ulazne tvari, osim nusproizvoda i nečistoća iz sirovina, koje mogu biti prisutne u koncentraciji od najviše 0,010 % masenog udjela u konačnoj formulaciji.”

            Članak 5.
            Prilog Odluci (EU) 2017/1218 mijenja se kako slijedi:

                        (a)

                        u tablici 1. u točki (b) (Pragovi mjerenja) odjeljka pod naslovom „Procjenjivanje i verifikacija” napomena označena zvjezdicom (*) zamjenjuje se sljedećim:

                                    „(*)

                                    „Nema granične vrijednosti” znači: neovisno o koncentraciji (analitička granica detekcije) za sve ulazne tvari, osim nusproizvoda i nečistoća iz sirovina, koje mogu biti prisutne u koncentraciji od najviše 0,010 % masenog udjela u konačnoj formulaciji.”

                        (b)

                        u mjerilu 5. (Tvari čija je upotreba zabranjena ili ograničena) u točki (b) podtočki ii., tablica 3. (Tvari na koje se primjenjuje izuzeće) zamjenjuje se tablicom iz Priloga ovoj Odluci.

            Članak 6.
            Prilog Odluci (EU) 2017/1219 mijenja se kako slijedi:

                        (a)

                        u mjerilu 1. („Toksičnost za vodene organizme”) zadnji odlomak zamjenjuje se sljedećim:
                        „Zbog razgradnje određenih tvari u postupku pranja posebna se pravila primjenjuju na sljedeće:

                                    —

                                    vodikov peroksid (H2O2) – ne uključuje se u izračun vrijednosti CDV;

                                    —

                                    peroctenu kiselinu – uključuje se u izračun kao „octena kiselina”;

                                    —

                                    ε-ftalimido-peroksi-heksansku kiselinu (PAP) – uključuje se u izračun kao ε-ftalimido-heksanska kiselina (PAC).

                              Za izračun CDV-a [
                              kronični
                           ] za ε-ftalimido-heksansku kiselinu (PAC) upotrebljavaju se sljedeće vrijednosti:

                                    DF(i) = 0,05;

                                    TFkronična(i) = 0,256 mg/l;

                                    aerobno = R;

                                    anaerobno = O.”;

                        (b)

                        u tablici 1. u točki (b) (Pragovi mjerenja) odjeljka pod naslovom „Procjenjivanje i verifikacija” napomena označena zvjezdicom (*) zamjenjuje se sljedećim:

                                    „(*)

                                    „Nema granične vrijednosti” znači: neovisno o koncentraciji (analitička granica detekcije) za sve ulazne tvari, osim nusproizvoda i nečistoća iz sirovina, koje mogu biti prisutne u koncentraciji od najviše 0,010 % masenog udjela u konačnoj formulaciji.”

            Članak 7.
            Ova je Odluka upućena državama članicama.

            Sastavljeno u Bruxellesu 13. ožujka 2019.

                  Za Komisiju

               Karmenu VELLA

                  Član Komisije

            (1)  SL L 27, 30.1.2010., str. 1.

            (2)  Odluka Komisije (EU) 2017/1214 od 23. lipnja 2017. o utvrđivanju mjerila za dodjelu znaka za okoliš EU-a za deterdžente za ručno pranje posuđa (SL L 180, 12.7.2017., str. 1.).

            (3)  Odluka Komisije (EU) 2017/1215 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za strojno industrijsko i institucionalno pranje posuđa (SL L 180, 12.7.2017., str. 16.).

            (4)  Odluka Komisije (EU) 2017/1216 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za strojno pranje posuđa (SL L 180, 12.7.2017., str. 31.).

            (5)  Odluka Komisije (EU) 2017/1217 od 23. lipnja 2017. o utvrđivanju mjerila za dodjelu znaka za okoliš EU-a za sredstva za čišćenje čvrstih površina (SL L 180, 12.7.2017., str. 45).

            (6)  Odluka Komisije (EU) 2017/1218 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za pranje rublja (SL L 180, 12.7.2017., str. 63.).

            (7)  Odluka Komisije (EU) 2017/1219 оd 23. lipnja 2017. o utvrđivanju mjerila za dodjelu znaka za okoliš EU-a za deterdžente za pranje rublja u industrijskom i institucionalnom sektoru (SL L 180, 12.7.2017., str. 79.).

            (8)  Odluka Komisije 2011/383/EU od 28. lipnja 2011. o utvrđivanju ekoloških mjerila za dodjelu znaka za okoliš EU-a za višenamjenska sredstva za čišćenje i sredstva za čišćenje sanitarija (SL L 169, 29.6.2011., str. 52.).

            PRILOG

                        Tvar

                        Razvrstavanje u skladu s Uredbom (EZ) br. 1272/2008

                        Oznaka upozorenja

                        Površinski aktivne tvari

                        Opasno za vodeni okoliš – akutna opasnost, 1. kategorija

                        H400: Vrlo otrovno za vodeni okoliš

                        Opasno za vodeni okoliš – kronična opasnost, 3. kategorija

                        H412: Štetno za vodeni okoliš s dugotrajnim učincima

                        Suptilizin

                        Opasno za vodeni okoliš – akutna opasnost, 1. kategorija

                        H400: Vrlo otrovno za vodeni okoliš

                        Opasno za vodeni okoliš – kronična opasnost, 2. kategorija

                        H411: Otrovno za vodeni okoliš s dugotrajnim učincima

                        Enzimi (1)

                        Preosjetljivost kože, 1., 1.A. i 1.B. kategorija opasnosti

                        H317: Može izazvati alergijsku reakciju na koži

                        Preosjetljivost ako se udiše, 1., 1.A. i 1.B. kategorija opasnosti

                        H334: Ako se udiše, može izazvati simptome alergije ili astme ili poteškoće s disanjem

                        NTA kao nečistoća u MGDA i GLDA (2)

                        Karcinogenost, 2. kategorija opasnosti

                        H351: Sumnja na moguće uzrokovanje raka

               (1)

                        (*2)

                        Uključujući stabilizatore i druge pomoćne tvari u pripravcima.

               (2)

                        (*3)

                        U koncentracijama nižima od 0,2 % u sirovini uz uvjet da je ukupna koncentracija u konačnom proizvodu niža od 0,10 %.


title: Odluka Vijeća (EU) 2019/477 od 12. ožujka 2019. o sklapanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, kako bi se uzelo u obzir pristupanje Republike Bugarske i Rumunjske Europskoj uniji

text:
                  25.3.2019

                  HR

                  Službeni list Europske unije

                  L 82/2

         ODLUKA VIJEĆA (EU) 2019/477
         od 12. ožujka 2019.
         o sklapanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, kako bi se uzelo u obzir pristupanje Republike Bugarske i Rumunjske Europskoj uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 6. točkom (a) podtočkom i.,
         uzimajući u obzir Akt o pristupanju iz 2005., a posebno njegov članak 6. stavak 2.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, kako bi se uzelo u obzir pristupanje Republike Bugarske i Rumunjske Europskoj uniji (dalje u tekstu „Protokol”) potpisan je u ime Europske zajednice i njezinih država članica 30. studenoga 2009., podložno njegovu sklapanju.

                     (2)

                     U skladu s člankom 8. stavkom 2. Protokola, Protokol se privremeno primjenjuje od 1. siječnja 2007.

                     (3)

                     Kao posljedica stupanja na snagu Ugovora iz Lisabona 1. prosinca 2009., Europska unija zamijenila je i naslijedila Europsku zajednicu.

                     (4)

                     Protokol bi trebalo odobriti.

               DONIJELO JE OVU ODLUKU:

            Članak 1.
            Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Hašemitske Kraljevine Jordana, s druge strane, kako bi se uzelo u obzir pristupanje Republike Bugarske i Rumunjske Europskoj uniji (2) odobrava se u ime Europske unije i njezinih država članica.

            Članak 2.
            Predsjednik Vijeća šalje obavijesti predviđene u članku 7. Protokola u ime Unije (3) te Hašemitskoj Kraljevini Jordanu dostavlja sljedeću obavijest:

               „Kao posljedica stupanja na snagu Ugovora iz Lisabona 1. prosinca 2009., Europska unija zamijenila je i naslijedila Europsku zajednicu te od tog datuma ostvaruje sva prava i preuzima sve obveze Europske zajednice. Stoga se upućivanja na ‚Europsku zajednicu’ ili ‚Zajednicu’ u tekstu Protokola prema potrebi trebaju čitati kao upućivanja na ‚Europsku uniju’.”

            Članak 3.
            Ova Odluka stupa na snagu na dan donošenja.

            Članak 4.
            Ova se Odluka objavljuje u Službenom listu Europske unije.

            Sastavljeno u Bruxellesu 12. ožujka 2019.

                  Za Vijeće

                  Predsjednik

               E.O. TEODOROVICI

            (1)  Suglasnost dana 18. siječnja 2011. (SL C 136E, 11.5.2012., str. 105.).

            (2)  SL L 40, 13.2.2010., str. 64.

            (3)  Glavno tajništvo Vijeća objavit će datum stupanja Protokola na snagu u Službenom listu Europske unije.


title: Odluka Vijeća (ZVSP) 2019/539 od 1. travnja 2019. o izmjeni Odluke (ZVSP) 2015/1333 o mjerama ograničavanja s obzirom na stanje u Libiji

text:
                  2.4.2019

                  HR

                  Službeni list Europske unije

                  L 93/15

         ODLUKA VIJEĆA (ZVSP) 2019/539
         od 1. travnja 2019.
         o izmjeni Odluke (ZVSP) 2015/1333 o mjerama ograničavanja s obzirom na stanje u Libiji
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. srpnja 2015. donijelo Odluku (ZVSP) 2015/1333 (1) o mjerama ograničavanja s obzirom na stanje u Libiji.

                     (2)

                     Vijeće je 28. rujna 2018. donijelo Odluku (ZVSP) 2018/1465 (2).

                     (3)

                     S obzirom na kontinuiranu nestabilnost i ozbiljnost stanja u Libiji, Vijeće je odlučilo da bi mjere ograničavanja u vezi s trima osobama trebalo produljiti za dodatno razdoblje od šest mjeseci.

                     (4)

                     Odluku (ZVSP) 2015/1333 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 17. Odluke (ZVSP) 2015/1333 stavci 3. i 4. zamjenjuju se sljedećim:

                  „3.   Mjere iz članka 8. stavka 2. primjenjuju se u pogledu unosa 14., 15. i 16. iz Priloga II. do 2. listopada 2019.

                  4.   Mjere iz članka 9. stavka 2. primjenjuju se u pogledu unosa 19., 20. i 21. iz Priloga IV. do 2. listopada 2019.”.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 1. travnja 2019.

                  Za Vijeće

                  Predsjednik

               G. CIAMBA

            (1)  Odluka Vijeća (ZVSP) 2015/1333 od 31. srpnja 2015. o mjerama ograničavanja s obzirom na stanje u Libiji i stavljanju izvan snage Odluke 2011/137/ZVSP (SL L 206, 1.8.2015., str. 34.).

            (2)  Odluka Vijeća (ZVSP) 2018/1465 od 28. rujna 2018. o izmjeni Odluke (ZVSP) 2015/1333 o mjerama ograničavanja s obzirom na stanje u Libiji (SL L 245, 1.10.2018., str. 16.).


title: Odluka Vijeća (EU) 2019/867 od 14. svibnja 2019. o stajalištu koje treba zauzeti u ime Europske unije u okviru Komisije za očuvanje antarktičkih morskih živih resursa (CCAMLR) te o stavljanju izvan snage Odluke od 24. lipnja 2014. o stajalištu koje treba zauzeti u ime Unije u okviru CCAMLR-a

text:
                  28.5.2019

                  HR

                  Službeni list Europske unije

                  L 140/72

         ODLUKA VIJEĆA (EU) 2019/867
         od 14. svibnja 2019.
         o stajalištu koje treba zauzeti u ime Europske unije u okviru Komisije za očuvanje antarktičkih morskih živih resursa (CCAMLR) te o stavljanju izvan snage Odluke od 24. lipnja 2014. o stajalištu koje treba zauzeti u ime Unije u okviru CCAMLR-a
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Odlukom Vijeća 81/691/EEZ (1) Unije je sklopila Konvenciju o očuvanju antarktičkih morskih živih resursa (2) („Konvencija CAMLR-a”), koja je stupila na snagu 7. travnja 1982. i kojom je osnovana Komisija za očuvanje antarktičkih morskih živih resursa (CCAMLR). Belgija, Španjolska, Francuska, Njemačka, Italija, Poljska, Švedska i Ujedinjena Kraljevina također su ugovorne strane Konvencije CAMLR-a. Grčka, Nizozemska i Finska ugovorne su strane Konvencije CAMLR-a, ali nisu članice CCAMLR-a.

                     (2)

                     U skladu s člankom IX.1. Konvencije CAMLR-a, CCAMLR je nadležan da na svojim godišnjim sastancima donosi mjere mjera očuvanja kojima se osigurava očuvanje antarktičkih morskih živih resursa, uključujući njihovo racionalno iskorištavanje. Takve mjere mogu postati obvezujuće za Uniju.

                     (3)

                     Uredbom (EU) br. 1380/2013 Europskog parlamenta i Vijeća (3) predviđeno je da Unija osigurava da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi te koristi za zapošljavanje i doprinosa dostupnosti opskrbe hranom. Njome je predviđeno i da Unija primjenjuje predostrožni pristup upravljanju ribarstvom i nastoji osigurati da iskorištavanje morskih bioloških resursa obnavlja i održava populacije izlovljavanih vrsta iznad razina koje mogu osigurati najviši održivi prinos. Nadalje, njome je predviđeno da Unija poduzima mjere upravljanja i očuvanja na temelju najboljih raspoloživnih znanstvenih savjeta, da podržava razvoj znanstvenog znanja i savjetovanja, da postupno eliminira prakse odbacivanja ulova i dapromiče načine ribolova koji doprinose selektivnijem ribolovu, izbjegavanju i smanjenju, koliko god je moguće, neželjenih ulova te ribolovu s malim utjecajem na morski ekosustav i ribolovne resurse. Uz to, u Uredbi (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj politici u području ribarstva.

                     (4)

                     Kako je navedeno u Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana” i u zaključcima Vijeća o toj zajedničkoj komunikaciji promicanje mjera za potporu i povećanje učinkovitosti regionalnih organizacija za upravljanje ribarstvom (RFMO-i) i, ako je relevantno, za poboljšanje njihova upravljanja ključno je za djelovanje Unije u tim forumima.

                     (5)

                     U Komunikaciji Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu” navedene su konkretne mjere za smanjenje količine plastike i onečišćenja mora, kao i gubitka ili ostavljanja ribolovnog alata u moru.

                     (6)

                     Primjereno je utvrditi stajalište koje treba zauzeti u ime Unije na sastancima CCAMLR-a za razdoblje 2019. – 2023. jer će mjere očuvanja koje donese CCAMLR biti obvezujuće za Uniju te mogu presudno utjecati na sadržaj zakonodavstva Unije, odnosno uredbi Vijeća (EZ) br. 1035/2001 (4), (EZ) br. 600/2004 (5), (EZ) br. 601/2004 (6), (EZ) br. 1005/2008 (7) i (EZ) br. 1224/2009 (8) te Uredbe (EU) 2017/2403 Europskog parlamenta i Vijeća (9).

                     (7)

                     To stajalište trebalo bi obuhvaćati pitanja unutar podijeljene nadležnosti Unije samo u mjeri u kojoj utječu na zajednička pravila Unije. U skladu s presudom Suda u spojenim predmetima C-626/15 i C-659/16 (10) Unija bi trebala podupirati uspostavu zaštićenih morskih područja (ZMP-ovi) na području CCAMLR-a samo zajedno sa svojim državama članicama. Ova Odluka ne bi trebala utjecati na raspodjelu nadležnosti između Unije i njezinih država članica.

                     (8)

                     Trenutačno je stajalište koje treba zauzeti u ime Unije na sastancima CCAMLR-a utvrđeno Odlukom Vijeća od 24. lipnja 2014. stajalištu koje treba zauzeti u ime Unije u okviru CCAMLR-a. Primjereno je tu odluku staviti izvan snage i zamijeniti je novom odlukom koja bi obuhvaćala razdoblje 2019. – 2023.

                     (9)

                     Budući da se priroda ribolovnih resursa na području primjene Konvencije CAMLR-a mijenja i da je stoga potrebno u stajalištu Unije uzeti u obzir nove događaje, uključujući nove znanstvene i druge relevantne podatke koji su predstavljeni prije ili tijekom sastanaka CCAMLR-a, trebalo bi, u skladu s načelom lojalne suradnje među institucijama Unije sadržanim u članku 13. stavku 2. Ugovora o Europskoj uniji, uspostaviti postupke za godišnje utvrđivanje stajališta Unije za razdoblje 2019. – 2023.,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na sastancima Komisije za očuvanje antarktičkih morskih živih resursa (CCAMLR) utvrđeno je u Prilogu I. To stajalište obuhvaća pitanja unutar podijeljene nadležnosti Unije samo u mjeri u kojoj utječu na zajednička pravila Unije.

            Članak 2.
            Godišnje utvrđivanje stajališta koje Unija treba zauzeti na sastancima CCAMLR-a provodi se u skladu s Prilogom II.

            Članak 3.
            Stajalište Unije utvrđeno u Prilogu I. ocjenjuje i, ako je primjereno, revidira Vijeće na prijedlog Komisije najkasnije do godišnjeg sastanka CCAMLR-a 2024.

            Članak 4.
            Odluka Vijeća od 24. lipnja 2014. stajalištu koje treba zauzeti u ime Europske unije u okviru Komisije za očuvanje antarktičkih morskih živih resursa (CCAMLR) stavlja se izvan snage.

            Članak 5.
            Ova Odluka stupa na snagu na dan donošenja.

            Sastavljeno u Bruxellesu 14. svibnja 2019.

                  Za Vijeće

                  Predsjednik

               P. DAEA

            (1)  Odluka Vijeća 81/691/EEZ od 4. rujna 1981. o zaključivanju Konvencije o očuvanju antarktičkih morskih živih resursa (SL L 252, 5.9.1981., str. 26.).

            (2)  SL L 252, 5.9.1981., str. 27.

            (3)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

            (4)  Uredba Vijeća (EZ) br. 1035/2001 od 22. svibnja 2001. o utvrđivanju programa dokumentacije o ulovu ribe Dissostichus spp (SL L 145, 31.5.2001., str. 1.).

            (5)  Uredba Vijeća (EZ) br. 600/2004 od 22. ožujka 2004. o utvrđivanju određenih tehničkih mjera koje se primjenjuju na ribolovne aktivnosti na području obuhvaćenom Konvencijom o očuvanju antarktičkih morskih živih resursa (SL L 97, 1.4.2004., str. 1.)

            (6)  Uredba Vijeća (EZ) br. 601/2004 od 22. ožujka 2004. o određenim mjerama nadzora koje se primjenjuju na ribolovne aktivnosti na području koje pokriva Konvencija o očuvanju antarktičkih morskih živih resursa i stavljanju izvan snage uredaba (EEZ) br. 3943/90, (EZ) br. 66/98 i (EZ) br. 1721/1999 (SL L 97, 1.4.2004., str. 16.).

            (7)  Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

            (8)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

            (9)  Uredba (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama i stavljanju izvan snage Uredbe Vijeća (EZ) br. 1006/2008 (SL L 347, 28.12.2017., str. 81.).

            (10)  ECLI:EU:C:2018:925.

            PRILOG I.

               Stajalište koje u ime Unije treba zauzeti u Komisiji za očuvanje antarktičkih morskih živih resursa (CCAMLR)

            1.   NAČELA
            Unija u okviru CCAMLR-a:

                        a)

                        djeluje u skladu s ciljevima i načelima Unije utvrđenima u okviru zajedničke ribarstvene politike (ZRP), posebno primjenom predostrožnog pristupa i s pomoću ciljeva povezanih s najvećim održivim prinosom kako je utvrđeno člankom 2. stavkom 2. Uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu, kako bi se u najvećoj mogućoj mjeri izbjegao i smanjio neželjeni ulov i postupno napustila praksa odbacivanja ulova te kako bi se utjecaj ribolovnih aktivnosti na morske ekosustave i njihova staništa smanjio na najmanju moguću razinu, te promicanjem gospodarski održivog i konkurentnog ribolova Unije kako bi se osigurao primjeren životni standard za osobe koje ovise o ribolovnim aktivnostima te uzeli u obzir interesi potrošača;

                        b)

                        radi na primjerenom uključivanju dionika u pripremnu fazu izrade mjera CCAMLR-a i osigurava da su mjere donesene u CCAMLR-u u skladu s Konvencijom CAMLR-a;

                        c)

                        osigurava da su mjere donesene u CCAMLR-u usklađene s međunarodnim pravom, a posebno s odredbama Konvencije UN-a o pravu mora iz 1982., Sporazuma UN-a iz 1995. u pogledu očuvanja i upravljanja pograničnim ribljim stokovima i vrlo migratornim ribljim stokovima te Sporazuma o promicanju usklađivanja ribarskih plovila na otvorenom moru s međunarodnim mjerama očuvanja i upravljanja iz 1993. i Sporazuma Organizacije za hranu i poljoprivredu o mjerama države luke iz 2009.;

                        d)

                        promiče stajališta koja su u skladu s onima koje donose regionalne organizacije za upravljanje ribarstvom (RFMO-i) na istom području;

                        e)

                        nastoji ostvariti usklađenost i sinergiju s politikom koju Unija provodi kao dio svojih bilateralnih odnosa u području ribarstva s trećim zemljama i osigurava usklađenost s njezinim drugim politikama, posebno u području vanjskih odnosa, okoliša, zapošljavanja, trgovine, razvoja, istraživanja i inovacija;

                        f)

                        osigurava poštovanje međunarodnih obveza Unije;

                        g)

                        postupa u skladu sa zaključcima Vijeća od 19. ožujka 2012. o Komunikaciji Komisije o vanjskoj dimenziji zajedničke ribarstvene politike (1);

                        h)

                        nastoji stvoriti jednake uvjete za flotu Unije na području primjene Konvencije CAMLR-a na temelju istih načela i standarda koji se primjenjuju na temelju zakonodavstva Unije te promicati ujednačenu provedbu tih načela i standarda;

                        i)

                        postupa u skladu sa zaključcima Vijeća (2) o Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana” (3) te promiče mjere za potporu i povećanje učinkovitosti CCAMLR-a i, ako je relevantno, poboljšava njegovo upravljanje i rad (osobito u pogledu znanosti, sukladnosti, transparentnosti i donošenja odluka) kao doprinos održivom upravljanju oceanima u svim njegovim dimenzijama;

                        j)

                        zajedno s državama članicama aktivno podupire uspostavu reprezentativne mreže zaštićenih morskih područja u Južnom oceanu, među ostalim podnošenjem CCAMLR-u konkretnih prijedloga Unije i njezinih država članica u pogledu zaštićenih morskih područja;

                        k)

                        promiče koordinaciju između RFMO-a i regionalnih konvencija o moru te, kako je primjenjivo, suradnju sa svjetskim organizacijama u okviru njihovih ovlaštenja, ako je primjereno;

                        l)

                        promiče mehanizme suradnje među RFMO-ima koji nisu zaduženi za tunu slične takozvanom postupku iz Kobea za RFMO-e za tunu.

                  2.   SMJERNICE
            Unija nastoji, prema potrebi, podupirati donošenje sljedećih mjera od strane CCAMLR-a:

                        a)

                        mjere očuvanja i upravljanja ribolovnim resursima na području primjene Konvencije o očuvanju antarktičkih morskih živih resursa na temelju najboljih dostupnih znanstvenih savjeta, uključujući ukupni dopušteni ulov (TAC) i kvote ili napor za žive morske biološke resurse koje regulira CCAMLR, kojima bi se najkasnije do 2020. ostvarila ili održala stopa iskorištenosti koja može osigurati najviši održivi prinos. Prema potrebi, te mjere očuvanja i upravljanja obuhvaćaju posebne mjere za stokove izložene prelovu kako bi ribolovni napor ostao u skladu s dostupnim ribolovnim mogućnostima;

                        b)

                        mjere za sprečavanje nezakonitih, neprijavljenih i nereguliranih ribolovnih aktivnosti, odvraćanje od njih i njihovo zaustavljanje na području primjene Konvencije CAMLR-a, uključujući popis plovila koja obavljaju takav ribolov, daljnju razmjenu informacija s RFMO-ima, unakrsno popisivanje s drugim RFMO-ima i ciljano djelovanje protiv plovila bez države pripadnosti;

                        c)

                        mjere za potporu prikupljanju znanstvenih podataka o ribarstvu i promicanje intenzivnije suradnje industrije i znanstvenika;

                        d)

                        mjere praćenja, kontrole i nadzora na području primjene Konvencije CAMLR-a kako bi se osigurala učinkovitost kontrole i sukladnost s mjerama donesenima u okviru CCAMLR-a, uključujući jačanje kontrole aktivnosti pretovara resursa kojima upravlja CCAMLR i preispitivanje sustava CCAMLR-a za evidentiranje ulova zubana kako bi se uklonile potencijalne pravne praznine u trgovini tim vrstama i promicali kontakti sa susjednim RFMO-ima radi suradnje u okviru sustava CCAMLR-a za evidentiranje ulova;

                        e)

                        mjere za smanjenje negativnih posljedica ribolovnih aktivnosti na morsku bioraznolikost i morske ekosustave i njihova staništa, uključujući mjere za smanjenje onečišćenja mora i sprečavanje bacanja plastike u more te smanjenje utjecaja plastike koja se nalazi na moru na morsku bioraznolikost i ekosustave, zaštitne mjere za osjetljive morske ekosustave na području primjene Konvencije CAMLR-a u skladu s Međunarodnim smjernicama FAO-a za upravljanje dubokomorskim ribolovom na otvorenom moru te mjere za najveće moguće izbjegavanje i smanjivanje neželjenog ulova, osobito osjetljivih morskih vrsta, te za postupno napuštanje prakse odbacivanja ulova;

                        f)

                        mjere za smanjenje posljedica ostavljenog, izgubljenog ili na drugi način odbačenog ribolovnog alata u oceanu i olakšavanje pronalaženja i uklanjanja takvog alata;

                        g)

                        mjere kojima je cilj zabrana ribolova koji se obavlja samo radi izlova peraja morskog psa i kojima se zahtijeva da se svi morski psi iskrcaju sa svim perajama prirodno povezanima s trupom;

                        h)

                        preporuke, prema potrebi i u mjeri u kojoj je to dopušteno u skladu s relevantnim osnivačkim dokumentima, kojima se potiče provedba Konvencije o radu u ribolovu Međunarodne organizacije rada (ILO);

                        i)

                        prema potrebi, zajednički pristup s drugim RFMO-ima, osobito s onima koji su uključeni u upravljanje ribarstvom u istoj regiji;

                        j)

                        dodatne tehničke mjere koje se temelje na savjetima pomoćnih tijela i radnih skupina CCAMLR-a;

                        k)

                        zajedno s državama članicama, uspostavu zaštićenih morskih područja na temelju najboljih dostupnih znanstvenih savjeta s ciljem očuvanja antarktičkih morskih živih resursa i morske bioraznolikosti te zaštite osjetljivih ekosustava i okolišnih značajki.

               (1)  7087/12 REV 1 ADD 1 COR 1.

               (2)  7348/1/17 REV 1 od 24.3.2017.

               (3)  JOIN(2016) 49 final od 10.11.2016.

            PRILOG II.

               Godišnje usklađivanje stajališta Unije koje treba zauzeti na godišnjem sastanku Komisije za očuvanje antarktičkih morskih živih resursa

            Prije svakog godišnjeg sastanka CCAMLR-a, kada se to tijelo pozove na donošenje odluka koje proizvode pravne učinke za Uniju, poduzimaju se potrebni koraci kako bi se u stajalištu koje u ime Unije treba iznijeti uzele u obzir najnovije znanstvene i druge relevantne informacije dostavljene Komisiji, u skladu s načelima i smjernicama utvrđenima u Prilogu I.
            U tu svrhu i na temelju tih podataka Komisija Vijeću pravodobno prije svakog godišnjeg sastanka CCAMLR-a dostavlja pisani dokument u kojem se utvrđuju pojedinosti predloženog usklađivanja stajališta Unije za raspravu i prihvaćanje pojedinosti stajališta koje treba iznijeti u ime Unije.
            Ako na sastanku CCAMLR-a ili na licu mjesta nije moguće postići dogovor kako bi se u stajalištu Unije uzeli u obzir novi elementi, pitanje se upućuje Vijeću ili njegovim pripremnim tijelima.


title: Administrativna komisija za koordinaciju sustava socijalne sigurnosti – Odluka br. F3 od 19. prosinca 2018. o tumačenju članka 68. Uredbe (EZ) br. 883/2004 u pogledu metode izračuna dodatka u visini razlike (Tekst značajan za EGP i za Sporazum između EZ-a i Švicarske.)

text:
               26.6.2019

               HR

               Službeni list Europske unije

               C 215/2

      ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI
      ODLUKA br. F3
      od 19. prosinca 2018.
      o tumačenju članka 68. Uredbe (EZ) br. 883/2004 u pogledu metode izračuna dodatka u visini razlike
      (Tekst značajan za EGP i za Sporazum između EZ-a i Švicarske)
      (2019/C 215/02)
      ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI,
      uzimajući u obzir članak 72. točku (a) Uredbe (EZ) br. 883/2004 Europskog parlamenta i Vijeća od 29. travnja 2004. o koordinaciji sustava socijalne sigurnosti (1) prema kojoj je Administrativna komisija nadležna za rješavanje svih administrativnih pitanja i pitanja tumačenja koja proizlaze iz odredbi Uredbe (EZ) br. 883/2004 i Uredbe (EZ) br. 987/2009 Europskog parlamenta i Vijeća od 16. rujna 2009. o utvrđivanju postupka provedbe Uredbe (EZ) br. 883/2004 o koordinaciji sustava socijalne sigurnosti (2),
      uzimajući u obzir članak 68. Uredbe (EZ) br. 883/2004,
      uzimajući u obzir članak 60. Uredbe (EZ) br. 987/2009,
      budući da:

                  (1)

                  Člankom 68. stavkom 2. Uredbe (EZ) br. 883/2004 propisuje se da u slučaju preklapanja prava na obiteljska davanja prema zakonodavstvu više država članica, obiteljska davanja pružaju se prema zakonodavstvu koje je određeno prema pravilima prednosti u skladu sa stavkom 1. Prava na obiteljska davanja na temelju drugog zakonodavstva ili zakonodavstava u sukobu obustavljaju se do visine iznosa utvrđenog prvim zakonodavstvom te se po potrebi omogućava stjecanje dodatka u visini razlike koja prelazi ovaj iznos.

                  (2)

                  Kako bi se olakšala ujednačena primjena Uredbe (EZ) br. 883/2004, Administrativna komisija stoga se slaže da bi se jedinstveni postupak provedbe navedenog članka trebao uspostaviti s obzirom na usporedbu iznosa koje predviđaju dva ili više predmetnih zakonodavstava te s obzirom na određivanje dodatka u visini razlike kojeg predmetna ustanova možda mora platiti.
                  u skladu s uvjetima iz članka 71. stavka 2. Uredbe (EZ) br. 883/2004,

            ODLUČILA JE:

                  1.

                  Ustanova države članice čije zakonodavstvo nema prednost u skladu s člankom 68. stavkom 1. Uredbe (EZ) br. 883/2004 uspoređuje za svakog člana obitelji iznos obiteljskih davanja propisanih zakonodavstvom za kojeg je određeno da ima prednost s iznosom obiteljskih davanja kojeg propisuje zakonodavstvo kojeg ona primjenjuje.

                  2.

                  Nakon što provede usporedbu za svakog pojedinog člana obitelji, predmetna ustanova plaća dodatak u visini razlike jednak razlici između ta dva iznosa.

                  3.

                  Ova odluka objavljuje se u Službenom listu Europske unije. Odluka stupa na snagu dvadesetog dana od dana objave.

               Predsjednik Administrativne komisije

            Bernhard SPIEGEL

         (1)  SL L 166, 30.4.2004., str. 1.

         (2)  SL L 284, 30.10.2009., str. 1.